Céspede artificial producido por AstroTurf, que inspirou o nome "astroturfing" para crear unha falsa impresión de apoio popular
***Astroturfing*** é un termo referido ás campañas de relacións públicas no ámbito da propaganda electoral e a publicidade comercial que buscan dar unha impresión de espontaneidade, como se nacese dunha forte relación co medio social.

Termo
-----

O nome provén dun dobre xogo de palabras en inglés, baseado no concepto de *grassroots*, termo en lingua inglesa para designar os movementos de base, formado por herba (*grass*) e raíces (*roots*). Este concepto serve para cualificar os movementos "con base social", que xorden "de abaixo", da interacción dos membros dunha comunidade. Por outra banda, AstroTurf é unha coñecida marca estadounidense de herba artificial, cuxos produtos están deseñados para parecer herba natural. Así, o *astroturfing* fai referencia a esa artificialidade, a esa falsa base social de determinadas campañas comerciais. 

### Orixe

A primeira vez en aparecer con ese significado foi en 1985 cando o senador do Partido Demócrata de Texas, Lloyd Bensten, comentaba numerosas cartas que recibira, de presuntos cidadáns, que defendían a mesma posición que as compañías de seguros mentres Lloyd estaba involucrado nun debate sobre as prestacións do seguro de vida; dixo que «un texano coñece a diferenza entre a *grassroots* ou herba natural e AstroTurf». Así, afirmou que as cartas que recibira, con contido similar, foran creadas para simular o apoio popular, casualmente, ás mesmas reclamacións por parte das aseguradoras.

Con posterioridade, a propia compañía fabricante de AstroTurf, Monsanto, foi acusada de facer *astroturfing* para apoiar o glifosato, composto principal do seu produto RoundUp.

Procedemento e obxectivos
-------------------------

*Astroturfing* é unha estratexia de manipulación da opinión pública por parte de partidos e outras entidades simulando o apoio público espontáneo, por exemplo nas redes sociais, a unha idea. O obxectivo dunha campaña deste estilo é disfrazar a actuación dunha entidade política ou comercial como a reacción pública espontánea e independente contra outra entidade, produto, servizo, etc.

Os *astroturfers* ou *astroturfistas* (intoxicadores) tentan orquestrar accións levadas a cabo por uns poucos individuos aparentemente diversos e distribuídos xeograficamente, tanto mediante accións explícitas como máis subliminais e mesmo ocultas, e que dan a impresión de entusiastas masivos dunha causa.

*O astroturfing* pode ser posto en marcha por unha persoa con interese persoal nun tema ou por grupos profesionais organizados e financiados por grandes empresas ou organizacións sen ánimo de lucro ou activistas.

Notas
-----

1. ↑  Contenidos, Javier Echeverría DN (2022-02-17). "Astroturfing: qué es, en qué consiste y ejemplos". *diariodenavarra.es* (en castelán). Consultado o 2022-06-26.
2. ↑  Howard, Philip N. (2003). "Digitizing the Social Contract: Producing American Political Culture in the Age of New Media" **6** (3): 213–45. doi:10.1080/10714420390226270.
3. ↑  *New Media Campaigns and the Managed Citizen*. New York, NY: Cambridge University Press. 2005. pp. 93, 144. ISBN 9780521612272.
4. 1 2  Quotes, Wise Famous. "Lloyd Bentsen Quotes: Fellow from Texas can tell the difference between grass-roots and AstroTurf. ...". *www.wisefamousquotes.com* (en inglés). Consultado o 2022-06-26.
5. ↑  "Astroturfing: o que é e alguns exemplos". *Astroturfing*. Consultado o 2022-06-26.
6. ↑  Cho, Charles H.; Martens, Martin L.; Kim, Hakkyun; Rodrigue, Michelle (2011). "Astroturfing Global Warming: It Isn't Always Greener on the Other Side of the Fence" **104** (4): 571–587. ISSN 0167-4544. doi:10.1007/s10551-011-0950-6.
7. ↑  "Cortando os astroturfistas". *pt.scienceaq.com*. Consultado o 2022-06-26.

Véxase tamén
------------

* argumento ad hominem
* Guerra psicolóxica
* Falsa bandeira

### Ligazóns externas

* Que é o astroturfing? Artigo sobre mercadotecnia e astroturfing (en castelán).